b'\n_START_ARTICLE_\nFranica Arko\n_START_SECTION_\n\xc5\xbdivljenje in delo\n_START_PARAGRAPH_\nV rojstnem kraju je kon\xc4\x8dala osnovno in dvoletno trgovsko \xc5\xa1olo. Ko ji je bilo 18 let se je zaposlila v upravi lista Edinost in skrbela za administracijo mladinskega mese\xc4\x8dnika Na\xc5\xa1 glas. To delovno mesto ji je tudi omogo\xc4\x8dalo, da je opravljala kurirsko delo med naprednimi tr\xc5\xbea\xc5\xa1kimi politi\xc4\x8dnimi delavci, ki pa je bilo v \xc4\x8dasu, ko se je krepil fa\xc5\xa1izem precej nevarno. Leta 1930 je bila pred 1. tr\xc5\xbea\xc5\xa1kim procesom aretirana, a zaradi pomanjkanja dokazov kmalu izpu\xc5\xa1\xc4\x8dena in se s ponarejenimi dokumenti se je izselila v Ljubljano. Tu se je zaposlila v uredni\xc5\xa1tvo \xc5\xbdenskega sveta (1930-1933) ter v upravi Splo\xc5\xa1ne bolni\xc5\xa1nice (1933-1937). Sodelovala je v emigrantskih dru\xc5\xa1tvih in nudila pomo\xc4\x8d antifa\xc5\xa1istom, ki so se iz Italije umaknili v Ljubljano. V letih 1937\xe2\x88\x921941 je bila zaposlena v Termah Topol\xc5\xa1ica, od koder pa so jo po okupaciji Nemci izgnali v Sarajevo. Tu je bila zaposlena v bolni\xc5\xa1nici in pomagala pri begu ranjenim partizanom. Po aretaciji je bila poslana v usta\xc5\xa1ko \xc5\xbeensko tabori\xc5\xa1\xc4\x8de v Staro Gradi\xc5\xa1ko, od tam pa v Koncentracijsko tabori\xc5\xa1\xc4\x8de Jasenovac. Po osvoboditvi se je vrnila v Topol\xc5\xa1ico, kasneje pa delala v zdravili\xc5\xa1\xc4\x8du za plju\xc4\x8dne bolezni na Golniku.'